Fico, Robert, predseda vlády SR (2023-12-20):
Ďakujem pekne za otázku, pán poslanec. Predovšetkým chcem oceniť, že na rokovaní Európskej rady sa začína viac a viac akceptovať pomerne krutá pravda, pokiaľ ide o stratégiu, ktorá je používaná vo vojne medzi Ruskou federáciou a Ukrajinou. Nebudem si dávať teraz servítky pred ústa a poviem to presne tak, ako to my vidíme vo vláde, ale ako to vidia už aj ďalší premiéri krajín Európskej únie. Po tom, čo Ruská federácia porušila medzinárodné právo, čo vstúpila na územie Ukrajiny, boli dva relevantné pokusy o uzatvorenie mierových dohôd a ukrajinská strana bola pripravená tieto dohody podpísať. Dnes je potvrdené bez akýchkoľvek pochybností, že to boli významní predstavitelia západného sveta, ktorí zabránili Ukrajine tieto mierové dohody podpísať. Prevládala totiž pred dvoma rokmi myšlienka, že so západnými peniazmi a zo západnými zbraňami pri boji do posledného Ukrajinca cez Ukrajinu Západ dostane ako darček na kolenách kľačiace krvácajúce Rusko. Toto je stratégia, ktorá dva roky bola podporovaná bez akejkoľvek hanby a zábrany. Prijímali sa sankcie, ktoré nefungujú, územné zisky Ruskej federácie v roku 2023 boli vyššie ako územné zisky Ukrajiny, hospodársky rast Ruskej federácie je vyšší ako je priemerný hospodársky rast v rámci Európskej únie. Teda vidíme, že stratégia jednoducho nefunguje, nefunguje. A my musíme dnes konštatovať, či sa nám to páči alebo nepáči, ak budeme pokračovať v tejto stratégii, ktorej ja oponujem na pôde Európskej rady, nebuďte potom, dámy a páni, prekvapení, ak podmienky mieru a podmienky toho, ako bude vyzerať usporiadanie vzťahov medzi Ruskou federáciou a Ukrajinou, bude určovať Ruská federácia. Do toho vstupuje, samozrejme, moment volieb prezidenta Spojených štátov amerických a výrazne klesajúca podpora súčasného prezidenta Spojených štátov a vysoká pravdepodobnosť víťazstva kandidáta pána Trumpa, ktorý má úplne iný názor na vojnový konflikt na Ukrajine a úplne iný názor pokiaľ ide o vzťahy medzi svetovými veľmocami. Európska únia nie je schopná ťahať dlhodobo pomoc Ukrajine, pretože napriek tomu, že sme neschválili revíziu rozpočtu Európskej únie na roky 2024 – 2027, je fakt, že z existujúceho rozpočtu každý mesiac posielame na Ukrajinu jeden a pol miliardy eur. My sanujeme v podstate základné potreby tohto štátu. Ak dôjde k zlyhaniu finančnej pomoci zo strany Spojených štátov amerických, ktorá je momentálne zastavená, Európska únia nebude schopná pokračovať v takomto obrovskom balíku pomoci, pretože je to už neudržateľné. Uvedomme si, prosím, jeden údaj. Je tu návrh na stole, že máme poskytnúť v rokoch 2024 – ´27 Ukrajine pomoc vo výške 50 mld. eur. Z toho 17 mld. majú byť priame peniaze a 33 mld. majú byť rôzne pôžičky, možno rôzne úvery, iný typ návratnej pomoci. Ak porovnáme tých 17 mld., čo sú priame peniaze na podporu Ukrajiny, tak zistíme, že na programy, ktoré nás najviac trápia v Európe, to je migrácia a všetko ostatné, idú iba 4 mld. A veľmi oprávnene sa pýtajú premiéri krajín Európskej únie, tak čo je pre nás priorita? Je pre nás priorita život v Európe, alebo je pre nás priorita situácia na Ukrajine, ktorá sa nedá vojensky vyriešiť? Prosím, už si dajme dolu ružové okuliare. Nie je možné vyriešiť konflikt na Ukrajine vojenskou cestou. Nemožné, vybavené, koniec, bodka. Ukrajina nie je schopná vojensky zvládnuť tento konflikt, môžeme ho naťahovať, môžeme spôsobovať ďalšie a ďalšie úmrtia ľudí, ale o päť rokov budeme tam, kde sa nachádzame teraz. Preto si myslím, že silnie hlas v rámci Európskej únie, že treba začať rokovať o zmene stratégie, že treba si priznať, že to, čo bolo dva roky prezentované ako správne, nefunguje. Viete, desať rokov nás pri Afganistane presviedčali každý deň, aké veľké víťazstvá dosahujú vojaci Severoatlantickej aliancie, až došiel jeden večer a bola z toho potupná porážka aj víťazstvo Talibanu so všetkými dôsledkami. Dva roky nás médiá a všetci presviedčajú, aké obrovské víťazstvá dosahuje ukrajinská armáda v tomto vojenskom konflikte a pritom realita je diametrálne, ale diametrálne odlišná... (Prerušenie vystúpenia časomerom.)